text: Politiet anholder teenager for drab på 76-årig
  25 oktober 2018 kl. 14.30
  En 19-årig mand er anholdt for et drab i Esbjerg i september. I forvejen sidder en 44-årig mand fængslet.
  En 19-årig mand er blevet anholdt for drabet på en 76-årig mand i Esbjerg i september.
  Det oplyser Syd- og Sønderjyllands Politi på Twitter.
  I forvejen sidder en 44-årig mand varetægtsfængslet for drabet.
  Drabet blev anmeldt torsdag den 6. september om eftermiddagen. Den 76-årige mand blev fundet i sin lejlighed på Tinghøjs Allé i Esbjerg. Dagen efter viste en obduktion, at han var blevet dræbt ved stump vold. Betegnelsen "stump vold" dækker over for eksempel slag, spark og slag med genstande. Ud over "stump vold" taler retsmedicinere om "skud" og om "skarp vold", for eksempel knivstik og snitsår.
  Offeret blev sidst set den 5. september, hvor han var i selskab med en anden mand, som blev efterlyst. Denne mand meldte senere sig selv til politiet.
  Hvad hans rolle er, og om han er sigtet i sagen, har politiet ikke ønsket at svare på.
  Fredag fremstilles den 19-årige i grundlovsforhør. Her vil anklageren bede dommeren om at lukke dørene for offentligheden, og derfor vil Syd- og Sønderjyllands Politi ikke oplyse mere om sagen.
  